和王平甫韓幹畫馬行
作者：劉攽
朝代：宋

paragraphs: 韓幹畫馬出曹霸，得名不在陳栩下。
詔令師栩辭不可，苑中萬馬師在我。
王侯讀書愛此言，由來能事須天然。
看圖作詩寄慷慨，錦文織字珠聯聯。
乘黄騕褭久埋沒，安西大宛路超忽。
丹青能令千萬年，不比燕人空市骨。
霜蹄踣鐵精權奇，耳截筒竹稍垂絲。
超然抉後三十尺，一日千里御者誰。
舐筆和鉛人所同，爾今獨成第一工。
神凝意會不可料，天駟降精來此中。
少陵作詩譏畫肉，惋惜驊騮氣凋縮。
未知良工嘗苦心，空使時人爭賤目。
九皋相馬觀天機，神雋不辨黄與驪。
君知畫手貴自我，何若相法非有師。
拙工俗子紛紛是，畏避權豪如畏死。
生棟濕塗多覆屋，巧書掣肘真難使。
吾知公詩正如此，丈夫特立嗟已矣。